Document ID: 31999D0502

Komisjoni otsus,
1. juuli 1999,
millega koostatakse struktuurifondide eesmärgi 1 piirkondade loend ajavahemikuks 2000-2006
(avaldatud numbri K(1999) 1770 all)
(1999/502/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. juuni 1999. aasta määrust (EÜ) nr 1260/1999, millega nähakse ette üldsätted struktuurifondide kohta, [1] eriti selle artikli 3 lõiget 2,
ning arvestades järgmist:
(1) Määruse (EÜ) nr 1260/1999 artikli 1 esimese lõigu punktis 1 sedastatakse, et struktuurifondide eesmärk 1 on ette nähtud arengus mahajäänud piirkondade arendamise ja struktuurilise kohandamise edendamiseks.
(2) Määruse (EÜ) nr 1260/1999 artikli 3 lõike 1 esimeses lõigus täpsustatakse, et eesmärgi 1 piirkonnad on need, mis vastavad statistiliste territoriaaljaotuste nomenklatuuri II tasandile (NUTS II tasand), mille ostujõu pariteetides väljendatud sisemajanduse kogutoodang (SKT) inimese kohta 26. märtsil 1999 kättesaadavate aastaid 1994, 1995 ja 1996 käsitlevate ühenduse andmete põhjal on alla 75 % ühenduse keskmisest.
(3) Määruse (EÜ) nr 1260/1999 artikli 3 lõike 1 teises lõigus täpsustatakse, et käesoleva eesmärgi piirkonnad on ka äärepoolseimad piirkonnad (Prantsuse ülemeredepartemangud, Assoorid, Kanaari saared ja Madeira), mis on kõik alla 75 % künnise, ja alad, mis on ajavahemikus 1995-1999 abikõlblikud eesmärgi 6 raames vastavalt Austria, Soome ja Rootsi ühinemisakti [2] protokollile nr 6.
(4) Määruse (EÜ) nr 1260/1999 artikli 6 lõike 1 esimeses lõigus sedastatakse, et olenemata kõnealuse määruse artiklist 3 saavad 1999. aastal nõukogu 24. juuni 1988. aasta määruse (EMÜ) nr 2052/88 (struktuurifondide ülesannete ja tõhususe kohta ning nende tegevuse kooskõlastamise kohta teiste struktuurifondide ning Euroopa Investeerimispanga ja muude olemasolevate rahastamisvahendite tegevusega), [3] viimati muudetud määrusega (EÜ) nr 3193/94, [4] alusel eesmärgi 1 piirkonda kuuluvad alad, mida ei ole nimetatud määruse (EÜ) nr 1260/1999 artikli 3 lõike 1 teises lõigus, 1. jaanuarist 2000 kuni 31. detsembrini 2005 eesmärgi 1 raames fondidelt jätkuvalt üleminekutoetust.
(5) Määruse (EÜ) nr 1260/1999 artikli 6 lõike 1 teises lõigus nähakse ette, et artikli 3 lõikes 2 nimetatud loendi vastuvõtmisel peab komisjon koostama vastavalt kõnealuse määruse artikli 4 lõigetele 5 ja 6 loendi NUTS III tasandi aladest, mis kuuluvad piirkondadesse, mis saavad 2006. aastal eesmärgi 1 raames fondidelt üleminekutoetust.
(6) Määruse (EÜ) nr 1260/1999 artikli 6 lõike 1 kolmandas lõigus nähakse siiski ette, et komisjon võib liikmesriigi ettepanekul asendada need alad NUTS III tasandi alade või sellest väiksemate aladega, mis kuuluvad artikli 4 lõigete 5 ja 9 kriteeriumidele vastavatesse piirkondadesse, suurendamata sealjuures ühegi artikli 6 lõike 1 teises lõigus nimetatud piirkonna rahvastiku osakaalu ja tingimusel, et järgitakse kõnealuse määruse artikli 4 lõike 4 teise lõigu sätteid; komisjon on sellega seoses arvesse võtnud liikmesriikide taotlusi.
(7) Määruse (EÜ) nr 1260/1999 artikli 6 lõike 1 neljandas lõigus nähakse ette, et teises ja kolmandas lõigus nimetatud loendis nimetamata piirkondades asuvad alad saavad 2006. aastal jätkuvalt toetust vaid ESF-lt, FIFG-lt ja EAGGF arendusrahastult sama abivormi piires,
ON VASTU VÕTNUD KÄESOLEVA OTSUSE:
Artikkel 1
Eesmärgi 1 piirkonnad on I lisas loetletud piirkonnad.
Loend kehtib alates 1. jaanuarist 2000 kuni 31. detsembrini 2006.
Artikkel 2
Piirkonnad ja alad, mis saavad eesmärgi 1 raames üleminekutoetust, on II lisas loetletud piirkonnad.
Käesolev nimekiri kehtib nimekirjas loetletud piirkondade suhtes alates 1. jaanuarist 2000 kuni 31. detsembrini 2005 või 31. detsembrini 2006.
Artikkel 3
Käesolev otsus on adresseeritud liikmesriikidele.
Brüssel, 1. juuli 1999

Labels: 2
15
19
5